Akvarel er vandopløselig farve fremstillet af akvarelbinder og pigmenter. Den er ikke dækkende til forskel fra gouache som er en dækkende farve. Til forskel fra akryl farve, som også er vandopløselig, men tørrer vandfast op, så bliver akvarel ved med at kunne opløses i vand. Disse egenskaber gør, at akvarel er svær at arbejde med, da det kræver en let hånd, for ikke at opløse de underliggende lag, når man maler. Samtidig er der heller ingen mulighed for at male over, uden at det neden under kan ses. De mest almindelige teknikker inden for akvarel er vådt i vådt og lag på lag. I vådt i vådt teknikken skal du kunne arbejde med de våde farver, uden at de flyder mere sammen, end du ønsker det. I lag på lag skal lagene tørre mellem hver påmaling, og der skal den lette hånd forhindre, at de underliggende lag opløser sig. Det mest brugte underlag er papir, som helst skal være syrefrit, så det ikke gulner med tiden. Derudover skal papiret være kraftigt - gerne 300 g, så det ikke buler, når det bliver vådt, og så skal det kunne suge vand, så farven sætter sig fast.